Mednarodni festival sodobne glasbe Kogojevi dnevi

Sezona XXXVII/2

**Godalni kvartet Feguš**

Filip Feguš, violina

Simon Peter Feguš, violina

Andrej Feguš, viola

Jernej Feguš, violončelo

Petek, 9. september 2016, ob 20.30

Cerkev svete Marije Vnebovzete, Kanal

**Program:**

Š. Mauri: Godalni kvartet (2007)

(1931–2014)

Andante

Largo

Andante

S. P. Feguš: Adagio

(1978\*)

A. Pärt: Fratres

(1935\*)

\*\*\*

J. Suk: Meditacija na staročeški koral Sveti Vaclav, op. 35

(1874–1935)

L. Janáček: Godalni kvartet št. 2, Intimna pisma

(1854–1928)

Andante

Adagio

Moderato

Allegro

Domačin **Štefan Mauri**, zvesti sodelavec festivala Kogojevi dnevi, je odigral pomembno vlogo pri oblikovanju primorske in širše slovenske kulturne zavesti. V skladbah je oživil izročilo, duh in razpoloženje rodne Primorske. Milino in liričnost je v svojo »trdno in trpko« glasbo običajno postavljal v solistične, ne pa tudi spremljevalne glasove. Njegova melodičnost je lahko odprto spevna ali pa tudi skrivnostno zaprta. Na samosvoj način je v čisto ljudsko govorico, ki je bila moderna, ne pa tudi avantgardna, vključeval besedila primorskih pesnikov Simona Gregorčiča, Srečka Kosovela in Alojza Gradnika. Zlasti v vokalno glasbo, s katero je izrazil vse svoje odlike, je poskušal ujeti grenkobo njihovih verzov. Od ljudskega k umetelnemu, od prvinskega k akademskemu, od emotivnega k racionalnemu, od vokalnega k instrumentalnemu … v izpovedi osebe, ki je delila usodo tega prostora. Z njegovo glasbo se v nas steka dediščina od Benečije do Trsta, od Pirana do Bovca … Štefan Mauri je z glasbo želel poslušalcu približati veličino teh pra-vezi, jo osvetliti in položiti v srce. Tako je naredil tudi leta 2007, ko je napisal Godalni kvartet. Skladbo je Godalni kvartet Feguš izvedel že leta 2008 na Kogojevih dnevih. Zasnovana je kontrapunktično s štirimi enakovrednimi glasovi. Je ritmično zapleteno delo, kar se še posebej izrazi v prvem in tretjem stavku.

**Simon Peter Feguš** je skladbo Adagio leta 2010 sprva zasnoval kot motet za pevski zbor. Kasneje jo je priredil za godalni kvartet in jo posvetil kvartetu Feguš, ki jo je prvič izvedel leta 2015 na božičnem koncertu v Umetnostni galeriji v Mariboru. Tridelna zasnova skladbe uvodoma prinaša glasbo, zgrajeno na osnovnem melodičnem motivu iz koralne melodije graduala Christus factus est, speva za mašo na cvetno nedeljo. Prehod v drugi del predstavlja kontrapunktični stavek, ki se v svojem jedru poslužuje kompozicijskega postopka imitacije. V sklepnem tretjem delu pa se s ponovitvijo začetnega motiva vnovič oglasi tema s prvega dela, ki postopno preide k zaključku z dodanim glasbenim gradivom. Violinista Simona Petra Feguša je študijska pot vodila v Celovec in Gradec, kjer je zaključil magistrski študij, ter v Fiesole (Firence, Italija). Poleg koncertnega udejstvovanja z Godalnim kvartetom Feguš se posveča pedagoškemu poklicu in poučuje violino.

Eden najpomembnejših skladateljev današnjega časa **Arvo Pärt** prihaja iz Estonije. Skladbo Fratres (v prevodu *bratje*) je napisal leta 1977 za ansambel srednjeveških glasbil. Je njegova prva skladba, zapisana po metodi *tintinnabuli,* ki je nastala na podlagi preučevanja gregorijanskega korala ter drugih srednjeveških in renesančnih skladateljev. *Tintinnabuli* temelji na tonalnem sistemu, ki posnema resonanco terčnih razmerij kot pri zvonovih. Osnova tehnike ima minimalistična izhodišča in ima dvodelno homofonsko strukturo, kjer se melodični glas giblje okrog osrednjega tona, *tintinnabuli* pa odzvanja po definirani shemi v tercah navzgor ali navzdol. Skladba Fratres je Pärtu prinesla mednarodni sloves. Do leta 2009 je napisal vsaj sedemnajst priredb te skladbe za različna glasbila in ansamble. Vsebinsko so si različice podobne, spreminja se zvočnost, ohranjajo pa osnovno idejo, ki temelji na pedalnih tonih A in E z nizom variacij na izvirno temo. Skladbe v dolžino štejejo od osem do dvanajst minut. Priredba za godalni kvartet je iz leta 1985 (revidiral jo je 1989). V njej se počasna, skrivnostno sanjava tema, ki je mistična srednjeveška kreacija, na začetku mehko oglasi. Spremljajoče zvočno brnenje gradi vse gostejše glasbeno tkivo, ki se razbohoti v kontrastni živahnosti. Ko glasba doseže višek, ji dramatičnost začne upadati in izgineva v tihosti odhajajočega zvenenja.

**Josef Suk** je Meditacijo na staročeški koral Sveti Vaclav, op. 35, napisal leta 1914. Osnova skladbe je koral iz 12. stoletja, ki opeva češkega vojvodo in svetnika Vaclava iz 10. stoletja. Sveti Vaclav, zavetnik Češke, je pokopan v katedrali svetega Vida v Pragi. Kot vojvoda in vzoren kristjan je veliko naredil za blagostanje češkega naroda. Josef Suk je skladbo napisal, da bi z njo »utrdil upanje v vrnitev moči v roke češkega naroda po koncu vihravega besnenja«. Tako kot mnogi Čehi je tudi Suk verjel, da bo Češka po koncu prve svetovne vojne dosegla neodvisnost z razpadom avstro-ogrskega cesarstva. Delo je leta 1914 prvič izvedel Češki godalni kvartet, v katerem je Suk 40 let igral drugo violino, in ga ponavljal na skoraj vseh koncertih vse do konca prve svetovne vojne. Skladba se začne s počasnim razmišljujočim razpoloženjem in z nezaznavnim vstopom korala. Premišljeno razraščanje glasbe doseže višek v prošnji k Bogu za osvoboditev, ki ji sledi razrešitev v tolažbi in spokoju. Meditacija na staročeški koral Sveti Vaclav sodi v skladateljevo drugo ustvarjalno obdobje, ki je nastopilo po smrti njegovega profesorja s praškega konservatorija in tasta, skladatelja Antonina Dvořaka, ter ljubljene žene, Dvořakove hčerke Otillie. Ti dogodki so iz skladatelja izvabili introspektivno in kompleksno glasbo s poudarjeno čustvenostjo. To je bilo obdobje politonalnosti, masivnih glasbenih fraz v strukturi in zvočni pripovednosti, s katerimi je izrazil ves ustvarjalni potencial.

Češki skladatelj **Leoš Janaček** je Godalni kvartet št. 2 napisal leta 1928, v letu svoje smrti. Je iz Janačkovega zadnjega ustvarjalnega obdobja, ko je bila njegova pozornost usmerjena v 38 let mlajšo Kamilo Stösslovo, v katero je bil obsesivno zagledan. Kamila mu je predstavljala neusahljiv vir navdiha, ki se je izrazil v mnogih pomembnih delih (opere Katja Kabanova, Lisička zvitorepka, Zapiski iz mrtvega doma, Glagolski maši, Sinfonietti). Leoš Janaček je med ustvarjanjem drugega godalnega kvarteta vsak dan pisal ljubezenska pisma Kamili. Na podlagi teh je nastal kvartet s podnaslovom Intimna pisma. Milan Kundera je o tem skladateljevem obdobju zapisal: »Država se je osamosvojila, njegova glasba je postala končno cenjena, njega pa je ljubila mlada ženska. Skladbe so postale bolj drzne, svobodne in srečnejše. Je kot Picasso v starih letih.« V resnici mu Kamila ljubezni ni vračala, saj je bila poročena. V veseljem pa je sprejemala njegova laskanja. V štirih stavkih kvarteta Intimna pisma se odvije drama vihravih čustev in omahovanja. Začetek je v znamenju izbruha vznemirljivega pričakovanja s silovitimi preobrati nemirnega dvoma in sladke nežnosti. Drugi stavek je vročekrvna meditacija, ki od negotovosti preide k veselju, dvomljivo razpoloženje se v tretjem stavku sooči s strastno izpovedjo. Zadnji stavek, rondo, se v mrzličnem plesu od ekstaze do obupa zaključi z zmagoslavnim priznanjem.

**Godalni kvartet Feguš** deluje od leta 1992. Sestavljajo ga štirje bratje, sinovi skladatelja Maksimilijana Feguša. Nadarjeni bratje so po začetnem glasbenem šolanju v domačem Mariboru študij nadaljevali na Koroškem deželnem konservatoriju v Celovcu (med letoma 1994 in 2001 pod mentorstvom prof. Briana Finlaysona). Leta 2001 so bili sprejeti na študij komorne glasbe na prestižno zasebno šolo Scuola di Musica di Fiesole (Firence, Italija), kjer so do leta 2007 študirali v razredih profesorjev Milana Škampe (Godalni kvartet Smetana), Piera Farullija (Quartetto Italiano) in Andrea Nannonija (Nuovo Quartetto). Za študij so prejeli štipendijo predsednika države Carla Azeglia Ciampija. Leta 2012 so zaključili magistrski študij komorne glasbe na Universität für Musik und darstellende Kunst Graz (Gradec, Avstrija) pri prof. Stephanu Görnerju (Carmina Quartet) in prejeli akademski naziv Master of Arts (magister umetnosti). Znanje so dopolnjevali na številnih mednarodnih mojstrskih tečajih pri članih svetovno znanih kvartetov: Alban Berg Quartet, Amadeus Quartet, Borodin Quartet, Emerson Quartet, Juilliard Quartet, La Salle Quartet in Guarneri Quartet. Leta 2001 so opravljali specializacijo pod vodstvom legendarnega violinista Isaaca Sterna in članov najboljših ameriških kvartetov na znameniti šoli Isaac Stern Chamber Music Workshop v Carneggie Hall (New York, ZDA).

Zasedba gostuje na mednarodnih festivalih, kot so Orlando (Kerkrade, Nizozemska), Pablo Casals (Prades, Francija), Strings Only! (Zadar, Hrvaška), DAM v Prištini (Kosovo) in drugod. Redno nastopa doma, po Evropi (Firence, Dunaj, Pariz, Berlin, London) in v ZDA (Washington, New York) ter snema za radijske postaje (Radio Slovenija, Radio Maribor, ARD, ORF, France Musique). V diskografiji kvarteta sta zgoščenki z deli L. Janáčka in M. Ravela (iz leta 2006) ter druga z deli H. Wolfa in A. Weberna (2011).

Repertoar kvarteta je tehtno širiti programsko usmerjenost izven ustaljenih okvirov z vključevanjem redko slišanih mojstrovin za godalni kvartet in z deli sodobnih skladateljev, zlasti slovenskih, ki jih spodbuja k pisanju novitet. Krstno je izvedel dela mnogih slovenskih in tujih skladateljev.

Kvartet Feguš je prejel pečat mesta Maribora ter Glazerjevo listino za dosežke na področju kulture, v Piranu pa je dobil nagrado za najboljšo izvedbo Tartinijevega dela.

Pripravila: Metka Sulič

NAPOVEDUJEMO:

Petek, 17. september 2016, ob 20.30

Bazilika Kraljice Svetogorske

Sveta Gora pri Novi Gorici

**Avgust Ipavec: Barve zelenega smaragda**

(ljudska simfonična pesnitev, krstna izvedba)

Simfonični orkester RTV Slovenija

MePZ Adoramus, zborovodje in organisti duhovno pevskega tedna v Soči

Marjan Grdadolnik, dirigent

Petek, 24. september 2016, ob 20.30

Cerkev svete Marije Vnebovzete, Kanal

**Slovenski oktet**

Jože Vidic, umetniški vodja

Sreda, 28. september 2016, ob 18. uri

Glasbena šola Nova Gorica

**Marko Feri**, kitarski recital

Vstopnine ni.